Boer ry per ongeluk dogtertjie doodAnika Kruger (1) Martin Kruger, ŉ 37-jarige boer van Dewetsdorp, en sy vrou, Ursula (28), is platgeslaan nadat Martin Maandagmiddag per ongeluk sy 17 maandeoue dogtertjie met sy bakkie doodgery het. Kruger, die bestuurder van die Hoffman-boerdery, het omstreeks 17:00 by die huis aangekom waar sy dogter, Anika, die heeltyd by hom was en sy aandag wou hê. Hy het haar in die huis rondgedra en haar daar gelos toe hy vinnig dorp toe moes ry. Vandaar het Anika hom onwetend na sy bakkie agtervolg. In ŉ onderhoud met OFM het Kruger gesê hy het gekyk waar al drie sy dogters was voordat hy in sy bakkie geklim het, maar kon niemand sien nie en was onder die indruk dat hulle veilig in die huis was. Hy sê hy het skaars twee meter agteruit gery toe hy ŉ vreemde geluid gehoor het. Toe hy ondersoek instel, het hy gesien Anika lê langs die bakkie. “Ek het uitgeklim en histeries geskreeu dat ek my dogtertjie doodgery het. My vrou het uitgekom en ook histeries geskree. Ek het probeer voel of ek ŉ pols kry, en my vrou het geskreeu dat ek haar dokter toe moet vat,” het hy aan OFM gesê. Kruger sê sy dogters, Anserie (4) en Alusru (5), verlang reeds na hul sussie en hy is nie seker of hulle regtig verstaan wat gebeur het nie. “Ons twee kinders en familie is al wat ons nou dra, hulle sê dit was ŉ ongeluk. Anserie vra die heeltyd wanneer ons vir Anika by Liewe Jesus kan gaan haal, en Alusru bly vir haar sê ‘toemaar sy is nou by ŉ beter plek’.” Die polisie ondersoek die voorval. Bron: OFM